যুক্তরাজ্য ১১ দেশের শিক্ষার্থীদের জন্য ভিসা সহজ করেছে, নেই বাংলাদেশ | Kazirbazar.com
যুক্তরাজ্য ১১ দেশের শিক্ষার্থীদের জন্য ভিসা সহজ করেছে, নেই বাংলাদেশ
এবার ১১টি দেশের জন্য সহজ করা হয়েছে যুক্তরাজ্যের শিক্ষার্থী ভিসা। তবে বাংলাদেশিদের জন্য আগের কঠোর নিয়মই বহাল থাকছে। দেশগুলো হলো চীন, কম্বোডিয়া, ইন্দোনেশিয়া, থাইল্যান্ড, মেক্সিকো, বাহরাইন, সার্বিয়া, ডোমিনিকান রিপাবলিক, কুয়েত, মাল্লীপ ও ম্যাকাও। এসব দেশের নাগরিকেরা যুক্তরাজ্যের অভিবাসন আইনের অপব্যবহার করেননি বলে দাবি করেন সাজিদ জাভিদ। খবরে প্রকাশ, যুক্তরাজ্যের শিক্ষার্থী ভিসার (টিয়ার ফোর ভিসা নামে পরিচিত) শর্ত সহজ করা হয়েছে। নতুন নিয়মে শিক্ষার্থী ভিসার আবেদনকারীদের ইংরেজি ভাষার দক্ষতা প্রমাণ করতে হবে না। আর্থিক সামর্থ্যের বিষয়টিও প্রমাণ করতে হবে না। তবে কেবল ১১টি দেশের নাগরিকেরা নতুন নিয়মের এই সুযোগ পাবেন। ওই তালিকায় বাংলাদেশ নেই। ফলে বাংলাদেশিদের জন্য বিদ্যমান কঠোর নিয়মই বহাল থাকবে।
দেশটির অভিবাসন পর্যবেক্ষণকারী স্বতন্ত্র প্রতিষ্ঠান মাইগ্রেশন ওয়াচ সরকারকে সতর্ক করে দিয়ে বলেছে, ২০০৯ সালে একইভাবে শিক্ষার্থী ভিসার শর্ত শিথিল করা হয়েছিল। এর ফলে প্রচুর ভুয়া শিক্ষার্থীর আগমন ঘটে এবং ওই বিশৃঙ্খলা কাটিয়ে উঠতে বেশ কয়েক বছর সময় লেগেছে। শিক্ষার্থী ভিসার অতি বিশ্বস্ত দেশের তালিকায় এর আগে ১৮টি দেশ ছিল। সেই সংখ্যা এখন বেড়ে ২৯ হলো। আগে থেকে তালিকায় থাকা দেশগুলো হলো আর্জেন্টিনা, অস্ট্রেলিয়া, বার্বাডোজ, বতসোয়ানা, ব্রুনাই, কানাডা, চিলি, হংকং, জাপান, মালয়েশিয়া, নিউজিল্যান্ড, কাতার, সিঙ্গাপুর, দক্ষিণ কোরিয়া, ত্রিনিদাদ অ্যান্ড টোবাগো, সংযুক্ত আরব আমিরাত, যুক্তরাষ্ট্র ও তাইওয়ান।
← বেতারে তথ্য অধিকার আইন বিষয়ে গণমাধ্যম কর্মীদের সাথে মতবিনিময়কালে প্রধান তথ্য কমিশনার ॥ তথ্য অধিকার আইন প্রয়োগে স্বচ্ছতা জবাবদিহিতা ও সুশাসন প্রতিষ্ঠিত হচ্ছে
ওসমানীনগরে কুশিয়ারা ডাইকের পাশ থেকে গলিত লাশ উদ্ধার →